Fiskeolie Flere års kamp for at få lov til at sælge fiskeolie i butikkerne ser ud til at lykkes for Fiskernes Fiskeindustri i Skagen. Det oplyser P4 Nordjylland. Fødevarer til mennesker Virksomheden har kæmpet for at få lov af EU til at producere foder til dyr og fødevarer til mennesker på samme virksomhed, og EU-kommissionen ser nu ud til i løbet af få måneder at åbne for muligheder. - Dem anser vi for ganske positive, siger administrerende direktør Morten Broberg. Fjerner skadelige stoffer For tre år siden tog virksomheden et 50 millioner kroner dyrt anlæg i brug, som kan fjerne skadelige stoffer som dioxin og pcb fra fiskeolien. Som foder Men selv om virksomhedens fiskeolie har en høj kvalitet, så har den kun haft lov til at sælge olien som foder. Nye produkter Fiskernes Fiskeindustri håber at kunne sende sine fiskeolieprodukter på markedet om seks til 12 måneder.

Opsummering:
Fiskernes Fiskeindustri i Skagen vil sandsynligvis få lov til også at producere fødevarer til mennesker.